
П О К А Н А
За подаване на проектни предложения по Общинска програма

„Обществен форум за реализация на партньорски проекти”, 2025 г.
	Цел:
	Утвърждаване на партньорството между структурите на гражданското общество или други обществено ангажирани лица и местната власт, чрез реализиране на съвместни проекти, насочени към обществено значими дейности и стимулиране на младежките инициативи, творчество и креативност.

	За какво?
	Приоритет 1 „Младежки събития и инициативи“: Активно участие на младите хора в живота на общината чрез реализиране на събития и дейности, които ги вълнуват и имат амбицията, желанието и възможността да осъществят. От създаване и представяне на идеята, през нейното реализиране и отчитане, добивайки допълнителни опит и умения, които ще бъдат от полза за бъдещото им развитие.

Приоритет 2 „Благоустройствени дейности“: Изпълнение на благоустройствени дейности, свързани със създаване и възстановяване на обществени зони за занимания на открито.

	Кой?
	1. Юридически лица, осъществяващи дейност в обществена полза;
2. Неформални структури на гражданското общество, включително ученически съвети и др., в партньорство с юридически лица или физически лица.
Важно! 

Няма да се разглеждат проектни предложения на кандидати, които са били некоректни при изпълнението на проекти по настоящата програма.

	Партньори
	Кандидатът може да участва самостоятелно или в партньорство, ако партньорът притежава капацитет, опит или компетентност, необходими за постигане целите на проекта, или ако изпълняват съвместна дейност.

	Допустими дейности:
	Приоритет 1 - Различни събития и инициативи: организиране на тематични срещи и лекции; представяне на книги; екологични събития и кампании за опазване на околната среда и придобиване на навици, които спомагат за запазване на средата, в която живеем; срещи с влиятелни личности и други. За да отговарят на този приоритет Дейностите следва да са насочени към лица от 15 до 40 годишна възраст!
Приоритет 2:
1. Направа/закупуване и монтаж на парково оборудване и обзавеждане с височина до 2,50 м над нивото на прилежащия терен и изпълнение на необходими съпътстващи дейности;

2. Доставка и монтаж на съоръжения за занимания и активности на открито, за които не се изисква издаване на разрешение за строеж и одобрение на инвестиционен проект;
3. Озеленяване - засаждане на цветя, дървесна и храстовидна растителност;

4. Ремонт и освежаване на парково оборудване и обзавеждане и др. дейности.

	Колко?
	Общ бюджет на програмата: 35 000 лв., разпределен по приоритети:
Приоритет 1 „Младежки събития и инициативи“ с общ бюджет 18 000 лв.
Приоритет 2 „Благоустройствени дейности“ с общ бюджет 17 000 лв.
В случай, че определеният финансов ресурс по някой от определените приоритети не бъде усвоен, същият ще бъде прехвърлен към другия.
Минимална стойност на проектите: няма

Максимална стойност на проектите: няма

	Съфинансиране
	Исканото финансиране не може да надвишава:

·  90% от общата стойност на проектно предложение по Приоритет 1, но не повече от 4 500,00 лв.;

· 80% от общата стойност на проектно предложение по Приоритет 2, но не повече от 4 800,00 лв.
Кандидатите следва да осигурят минимум 10% собствен принос за проектни предложения по Приоритет 1 и минимум 20% за проектни предложения по Приоритет 2. Собственият принос е под формата на финансово участие.
За проектни предложения по Приоритет 1, подадени и изпълнявани от кандидати в ученическа възраст финансово участие не се изисква.
Допустимо е подаването на проектно предложение включващо дейности и по двата приоритета. В този случай за всеки от приоритетите се прилагат съответните процентни ограничения, като исканото финансиране не може да надвишава 6 000 лв. 
Кандидатите, чиито проектни предложения следва да се реализират върху имоти – общинска собственост, които са им предоставени за стопанисване и/или управление (напр. образователни, културни, социални, спортни или други юридически или физически лица), могат да подават проектни предложения, включващи дейности по Приоритет 2, само в комбинация с дейности по Приоритет 1.

	Брой предложения:
	Всеки кандидат може да представи само едно проектно предложение.

	Териториален обхват:
	Дейностите по Приоритет 2 следва да се реализират на територията на община Троян върху имоти – общинска собственост.

	Ред за кандидатстване:
	Кандидатът следва да попълни формуляр за кандидатстване по образец, в който следва да бъде посочена банкова сметка за извършване на плащанията по проекта. Формулярът следва да е придружен от подробна количествено-стойностна сметка, по източници на финансиране, включваща и финансовото му участие, в случаите в които е приложимо. Към формуляра се прилагат и доказателства за обществената подкрепа на проекта.

За Приоритет 1 кандидатът задължително представя програма с посочен лектор/личност (ако е приложимо), планирани теми, конкретни занимания и активности и други по желание на кандидата.
За Приоритет 2 кандидатът задължително представя необходимата техническа документация, съгласно нормативната уредба, в това число:

1.
Скица на избрания парцел/имот – издава се по служебен ред от Община Троян след проведена консултация с отговорните служители;

2.
Проект – мащабна схема на база издадената по т. 1 скица, на която се разполагат новите елементи и намеси, изброени по-горе.

3.
Снимки, визуализации и други по желание на кандидата.
За консултации: тел. 0670 68032 – Ивелина Калчева

 тел. 0670 68025 – Станислава Вачева (за Приоритет 1)                

 тел. 0670 68019 – инж. Полина Павлова (за Приоритет 2)                

	Кога?
	Проектните предложения се подават до 10.06.2025 г., 16:00 ч.
Срокът за отчитане на проектните предложения е до 28.11.2025 г. 

	Къде?
	Проектните предложения могат да се изпращат до деловодството на Община Троян чрез Система за електронен обмен на документи (Eventis, Акстър и др.), Система за сигурно електронно връчване или на e-mail: postbox@troyan.bg, или на хартиен и електронен носител във формат word в Общинския център за информация и услуги в Община Троян, пл. „Възраждане“ 1, в срок до 16:00 ч. на 10.06.2025 г.

Формулярът за кандидатстване, както и съпътстващата кандидатстването информация може да бъде получена и на адрес www.troyan.bg

	Недопустими дейности/ разходи:
	· Дейности по Приоритет 1, които не са насочени за посочената целева група;

· Дейности по Приоритет 2 върху имоти, които не са общинска собственост;

· Дейности, генериращи приходи;

· Разходи за закупуване на материали, оборудване и други, които са свързани с изпълнение на текущата дейност на кандидата;
· Дейности, за които е предвидено финансиране от бюджета на Община Троян за 2025 г.

	Критерии за оценка и подбор на проектите
	Подадените проектни предложения се разглеждат от експерти от Общинска администрация – Троян. При неясноти по подадените документи може да се изиска допълнителна информация и документи, уточняващи или удостоверяващи информацията в проектното предложение. Ако разходите са неоснователни и/или се считат за прекомерни, може да бъде препоръчано намаляване на размера на исканото финансиране.

Ако подадено проектно предложение не отговаря на изискванията на програмата, то няма да бъде допуснато до оценка.

Допуснатите проектни предложения ще бъдат оценени по следните критерии:

1. Съответствие на проектното предложение с целите на Общинска програма „Обществен форум за реализация на партньорски проекти 2025 г.”. Доколко проектното предложение показва ясна връзка между поставените цели на проекта, предложените дейности и очакваните резултати – до N+10 точки, където N e броя на допуснатите до оценка проектни предложения;

2. Обхват на проектното предложение – до 15 точки:

· Проектното предложение предвижда дейности по Приоритет 1 и Приоритет 2 на настоящата покана – 15 точки*

*За да получи точки по този показател проектното предложение следва да осигурява балансирано разпределение на разходите, т.е.  разходите по двата приоритета да не се различават с повече от 20%.
· Проектното предложение предвижда дейности само по Приоритет 1 или предвижда дейности по двата приоритета, но не е балансирано и е с насочено (с превес) към Приоритет 1  – 10 точки;

· Проектното предложение предвижда дейности само по Приоритет 2 или предвижда дейности по двата приоритета, но не е балансирано и е с насочено (с превес) към Приоритет 2 – 5 точки.

3. Дейности от проектното предложение се изпълняват съвместно в партньорство от различни структури - до 10 точки:
· Ако отговорът е Да, проектното предложение получава 10 точки;

· Ако отговорът е Не, проектното предложение не получава точки.

Проектните предложения ще се оценяват по всеки от трите критерия.

По първия критерий оценката ще бъде извършена от представители на всички допуснати до класиране кандидати. Всеки от кандидатите, посредством свой представител/и, присъстващ/и на общественото обсъждане, ще има право да оцени проектните предложения на останалите кандидати, подреждайки ги в низходящ ред, според съответствието им с първия критерий. По този начин проектът класиран най-високо ще получи N бр. точки, където N e общия брой на допуснатите до оценка проектни предложения, а най-ниско класирания ще получи 1 точка. Оценката следва да се извърши съобразно заявената от кандидата информация във формуляра за кандидатстване, респ. представеното от общинската администрация резюме на всяко от проектните предложения, и уточнителна информация (при необходимост) представена на публичното представяне на проекта. Представителите нямат право да присъждат еднакъв брой точки на две и повече проектни предложения по първия критерий.
Оценката на всяко проектно предложение по този критерий ще бъде изчислена като средно аритметично на сумата от точките, присъдени на проектното предложение от всеки представител на кандидат, върху броя на участвалите в гласуването представители.
По другите два критерия оценката ще се извърши от служители на общинската администрация, съобразно заявената от кандидата информация във формуляра за кандидатстване.
Общата оценка на проектното предложение ще бъде сбор от оценките му по отделните критерии.
Максималният брой точки, който може да бъде получен, е 35+N точки, където N e общия брой на допуснатите до оценка проектни предложения.
Класирането е общо за допустимите за финансиране дейности по двата приоритета на Програмата. Проектните предложения ще бъдат класирани в низходящ ред, в зависимост от получената обща оценка. Финансиране ще получат всички предложения по реда на класирането до изчерпване на финансовия ресурс по съответния приоритет или до изчерпване на общия бюджет на Програмата.
При получени равни общи оценки ще спечели кандидатът с повече точки по първия критерий, а в случай на равен брой точки по първия критерий, предимство ще има кандидатът с повече точки по втория критерий, и т.н.


